România a avut, și în mai, cea mai mare creștere a prețurilor de consum din Uniunea Europeană, deși rata anuală a inflației a coborât la 4% luna trecută, potrivit datelor biroului european de statistică, Eurostat.

Inflația din România este urmată de cea din Ungaria, cu aproape 4%, și Letonia, cu 3,5%. Cele mai mici creșteri de preț au fost în Cipru (0,2%) și Portugalia (0,3%).

Mai este a cincea lună consecutivă în care România ocupă prima poziție în topul scumpirilor din UE. Până în aprilie, inflația anuală din România a urcat lună de lună. Astfel, rata anuală a inflației în România a fost de 4,4% în aprilie, iar în primele trei luni ale anului creșterea prețurilor de consum s-a situat la 3,2%, 4% și 4,2%.

Și anul trecut România a dominat topul european al scumpirilor. În septembrie anul trecut a cedat pentru prima dată în 9 luni locul 1 în clasamentul creșterilor de preț, însă începutul anului 2019 a readus țara pe prima poziție în funcție de rata anaulă a inflației.

La nivelul zonei euro, inflația a fost de 1,2% luna trecută, în scădere semnificativă de la 1,7% în martie, coborând și mai mult sub ținta Băncii Centrale Europene, de aproape 2%. Inflația CORE, care exclude prețurile la energie, alimente, alcool și tutun, considerate puternic volatile, a fost de 1%, în scădere de la 1,4% în aprilie.

Banca Centrală Europeană (BCE) a anunțat luna aceasta că va menține ratele de dobândă nemodificate, la minime record, pentru mai mult timp decât estima inițial, pentru a stimula inflația și economia din zona euro. Totodată, BCE a oferit detalii legate de noua serie de operațiuni țintite de refinanțare pe termen lung (OTRTL), care a fost anunțată în martie și va fi introdusă în luna septembrie 2019. Prin aceste noi operațiuni operațiuni de stimulare a lichidității, anunțate la scurt timp după retragerea programului de relaxare cantitativă, BCE încearcă să susțină economia zonei euro și accelararea inflației.

Eurostat calculează rata anuală a inflației ca variație a indicelui armonizat al prețurilor de consum (HICP) într-o lună, comparativ cu aceeași lună a anului precedent.